**Dulce înger…**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dulce înger de blândeţe.,

Tu ce-n cale-mi vesel zbori,

Pe-ale mele tinereţe

Aruncând frumoase flori!

Mergi, sub alba-ţi aripioară

Să fereşti de soartă rea

Pe-a ta dulce surioară,

Pe Niniţa, draga mea!

Mergi să furi de printre stele

Un luceafăr luminos,

Şi pe fruntea scumpei mele

Să-l anini, cântând voios.

Mergi de-ntinde verzi covoare

Sub piciorul ei de crin.

Schimbă dorul meu în floare

Şi-l depune pe-al ei sân!

Mergi, pe aripi-ţi să se culce

Adormind încetişor,

Şi îngână-a ei somn dulce

Cu dulci visuri de amor!

Iar cu dânsa când prin lume

Vei zbura, înger iubit,

Ah! şopteşte-i al meu nume,

Spune-i dorul meu cumplit!